На основу члана 46. Закона о локалној самоуправи („Службени гласник Републике Србије“, број 129/2007, 83/2014-др.закон, 101/2016-др.закон и 47/2018), члана 77. Статута општине Љубовија („Службени лист општине Љубовија“, број 3/2019), a у складу са чланом 38. Закона о удружењима („Службени гласник РС“, број 51/09, 99/11-др. закон и 44/2018 – др. закон), чланом 6. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Службени гласник РС“, број 16/2018) и чланом 4. Правилника о финансирању и суфинансирању програма/пројеката удружења који су од јавног интереса за општину Љубовија („Службени лист општине Љубовија“, број 4/2019), Општинско веће општине Љубовија на седници одржаној дана 31.01.2023. године, расписује

**ЈАВНИ КОНКУРС**

**за доделу средстава из буџета општине Љубовија у 2023. години за финансирање и суфинансирање програма/пројеката из области социјалне и борачко-инвалидске заштите који су од јавног интереса за општину Љубовија**

**I Предмет јавног конкурса**

Средства по сталном конкурсу могу се распоредити корисницима средстава за реализацију програма/пројеката од јавног интереса која се не финансирају по другим основама из буџета општине Љубовија, а доприносе развоју у областима:

* социјалне заштите,
* борачко-инвалидске заштите,
* заштите лица са инвалидитетом,
* помоћи старима.

Програм/пројекат нарочито садржи:

* назив и седиште удружења;
* област у којој се програм реализује;
* опште и специфичне циљеве;
* детаљан опис програма/пројекта;
* податке о циљној групи (навести број лица на који се програм/пројекат односи);
* време и место реализације;
* финансијски план програма/пројекта (са спецификацијом износа сопствених средстава, средстава донатора, других извора и очекиваних средстава из буџета општине);
* систем за мониторинг и евалуацију;
* укупан број лица који је потребан за извођење програма и
* друге податке релевантне за реализацију програма/пројекта.

**II Средства за финансирање/суфинансирање програма/пројеката**

Одлуком Општинског већа број 06-24/2023-02 од 31.01.2023. године расписан је конкурс за финансирање и суфинансирање програма/пројеката удружења из буџета општине Љубовија који ће бити финансирани и реализовани у току 2023. године у износу од 600.000,00 динара. Средства су обезбеђена у буџету општине Љубовија на конту 481-дотације невладиним организацијама, програмска активност: 0902-0016.

Максималан износ дотације који се може одобрити по поднетом програму/пројекту износи 150.000,00 динара.

**III Право учешћа на конкурсу**

Својство предлагача програма/ пројекта може да има само регистровано удружење грађана, у складу са важећим законским прописима у Србији.

Комисија по службеној дужности утврђује да ли је удружење уписано у регистар надлежног органа и да ли се, према статутарним одредбама, циљеви удружења остварују у области у којој се програм реализује.

Право учешћа на конкурсу имају удружења која испуњавају следеће услове:

* да удружења нису у поступку ликвидације или под привременом забраном обављања делатности;
* да у последње две године правноснажном одлуком нису кажњена за прекршај или привредни преступ везан за њихову делатност;
* да су директно одговорна за припрему и извођење програма/пројекта којим конкуришу;
* да су оправдали средства која су им у претходним годинама додељена из буџета општине по било ком основу (уколико их је било),

Као доказ о испуњености наведених услова подноси се изјава која је саставни део Апликационог формулара.

Подносилац пројекта/програма ће бити искључен из учешћа у конкурсу или из додељивања средстава ако је:

* у сукобу интереса,
* давао лажне информације овлашћеној страни и
* вршио утицај на комисију за евалуацију.

Подосиоци могу поднети предлоге програма/пројеката самостално или у партнерству са другим организацијама цивилног друштва/удржењима грађана или сарадницима.

Партнери на програму/пројекту могу бити: друге организације цивилног друштва/удружења грађана.

Партнерске организације морају задовољити исте услове као и подосилац.

Ако подносилац у партнерству, подноси предлог програма/пројекта, “Подносилац” ће бити водећа организација, а ако буде изабран као уговорна страна (“Корисник”), у потпуности ће сносити правне и финансијске одговорности за извршење пројекта.

Изјава о партнерствутреба да буде исправно попуњена и да чини саставни део пријаве.

**IV Пријава на конкурс**

Пријава на јавни конкурс подноси се Општинској управи, Комисији за давање предлога за доделу средстава из буџета општине Љубовија за финансирање и суфинансирање програма/пројекта удружења који су од јавног интереса за општину Љубовија, на обрасцу пријаве (образац 1-Апликациони формулар).

Предлог програма/пројекта се достава у затвореној коверти, на пријемном шалтеру Општинске управе или препорученом поштом на адресу Општина Љубовија, ул. Војводе Мишића 45, 15320 Љубовија, са назнаком: ''За Комисију за давање предлога за доделу средстава из буџета општине Љубовија за 2023. годину за финансирање и суфинансирање програма/пројеката из области социјалне и борачко-инвалидске заштите који су од јавног интереса за општину Љубовија, број: 06-24/2023-02“

Предња страна коверте са предлогом програма/пројекта садржи следеће податке:

1. назив предлога програма/пројекта;

2. назив подносиоца предлога;

3. адресу подносиоца предлога;

4. ознаку: „Не отварати”.

Конкурсни материјал се не враћа.

Рок за предају конкурсне документације за доделу средстава из буџета општине Љубовија за финансирање и суфинансирање програма/пројеката удружења који су од јавног интереса за општину Љубовија у 2023. години је 20.02.2023. године.

Неће се узимати у разматрање неблаговремене и непотпуне или неправилно попуњене пријаве, пријаве које нису поднете од стране овлашћених лица, као ни пријаве које нису предмет јавног конкурса.

**V Критеријуми и мерила**

Пријаве ће се разматрати и о њима одлучивати по критеријумима, мерилима и

поступку утврђеним Правилником о финансирању и суфинансирању програма/пројеката удружења који су од јавног интереса за општину Љубовија.

Избор програма/пројекта који ће се финансирати средствима општине Љубовија врши се применом следећих критеријума:

1. **референце програма**:

- област у којој се реализује програм (усклађеност програма/пројекта са циљевима конкурса), од 1-5 бодова

- дужина трајања програма (програми/пројекти чији ефекти и реализација нису краткотрајни имају предност), од 1-5 бодова,

- број корисника програма (већи број корисника програма/пројекта има предност), од 1-5 бодова,

- могућност развијања програма и његова одрживост, од 1-5 бодова.

2) **циљеви који се постижу**:

- обим задовољавања јавног интереса, од 1-5 бодова

- степен унапређења стања у области у којој се програм спроводи, од 1-5 бодова.

3) **суфинансирање програма из других извора**:

- сопствених прихода, фондова Европске уније, поклона, донација, легата, кредита и друго, у случају недостајућег дела средстава за финансирање програма, (програми/пројети који се делимично финансирају и из других извора имају предност), од 1-5 бодова

4) **законитост и ефикасност коришћења средстава и одрживост ранијих програма**:

- испуњеност уговорних обавеза, ако су раније коришћена средства буџета, од 1-5 бодова

У обзир за финансирање/суфинансирање предлога програма/пројеката средствима из буџета општине Љубовија могу да дођу предлози који су бодовани са минимум 25 бодова.

**Трајање пројекта**

            Пројекат мора бити реализован најкасније до истека буџетске године, тј. до 31.12.2023. године.

**VI Рокови за доношење и објављивање одлуке**

Након вредновања и рангирања свих програма/пројеката, Комисија је у обавези да до 28.02.2023. године достави Општинском већу листу вредновања и рангирања пројеката који ће се финансирати и суфинансирати из буџета општине Љубовија. Листа вредновања и рангирања објављује се на званичној интернет страници општине Љубовија и на порталу е-Управа.

На Листу вредновања подносилац пројекта/програма може да изјави приговор Општинском већу општине Љубовија у року од 8 дана од дана објављивања.

Одлуку о приговору, која мора бити образложена, Општинско веће општине Љубовија доноси у року од 7 дана од дана његовог пријема.

Општинско веће општине Љубовија коначну одлуку о избору пројекта/програма и расподели средстава доноси у року од 15 дана од дана истека рока за подношење приговора, односно од решавања по свим поднетим приговорима и јавно објављује на сајту Општине, огласној табли и порталу е-Управе коначну одлуку о одобравању програма/пројекта са Листом вредновања.

Уколико се одобрени програм/пројекат удружења финансира у више рата, корисник је дужан да подноси периодичне извештаје, на Обрасцу број 2.

Носилац програма/пројекта је у обавези да у року од 15 дана од завршетка реализације програма/пројекта достави Општинском већу завршни (коначни) извештај о реализацији програма/пројекта, са фотокопијама комплетне документације о утрошку средстава. Завршни извештај се подноси на Обрасцу број 3.

Носиоци одобрених пројеката дужни су да при реализацији истих на видном месту назначе да је програм/пројекат финансиран или суфинансиран из средстава буџета општине. За додатне информације можете се обратити начелнику Општинске управе општине Љубовија у просторијама управе или на број телефона: 015/561-411.

**Број:** 06-24/2023-02

**ПРЕДСЕДНИК**

**ОПШТИНСКОГ ВЕЋА**

Милан Јовановић,с.р.